'Padwoede' eis pa en seun toe taxibestuurder glo skiet | Maroela Media
Danie en André Duvenhage (Foto: Facebook)
'n Taxibestuurder het Vrydag glo 'n pa en seun van Limpopo by 'n vulstasie in die omgewing van Louis Trichardt (Makhado) doodgeskiet ná 'n beweerde voorval van padwoede op die N1.
Danie Duvenhage (29) is op die toneel dood, terwyl sy pa, André (52), met sy aankoms by 'n hospitaal in Louis Trichardt aan sy wonde beswyk het.
Die taxibestuurder (33) is tans onder polisiebewaking in 'n hospitaal nadat hy homself glo tydens die voorval raakgeskiet het.
Brig. Motlafela Mojapelo, provinsiale polisiewoordvoerder, sê die skietery by die vulstasie spruit uit 'n voorval wat vroeër op die N1 vanaf Louis Trichardt se rigting na Polokwane plaasgevind het.
Mojapelo het nie die presiese omstandighede rakende die voorval van padwoede bekend gemaak nie, maar wel gesê die taxibestuurder is ná die voorval na die vulstasie by Bandelierkop. André en Danie het glo die taxibestuurder tot by die vulstasie gevolg.
"Die taxibestuurder het 'n vuurwapen te voorskyn gebring en die pa en sy seun doodgeskiet."
Die taxibestuurder het glo 'n gelisensieerde vuurwapen gebruik en dit is intussen vir ballistiese toetse gestuur.
Twee aanklagte van moord word ondersoek.
Lt.genl. Thembi Hadebe, die provinsiale polisiekommissaris in Limpopo, het intussen die voorval veroordeel en 'n volledige ondersoek gelas na die vuurwapen wat gebruik is, die eienaar van die vuurwapen en die omstandighede wat tot die skietery gelei het.
Ook Marcelle Maritz, leier van die VF Plus in Limpopo en lid van die provinsiale portefeuljekomitee oor polisie, het versoek dat 'n deeglike ondersoek na die voorval geskied.
Maritz het die voorval as skokkend bestempel en gesê voorvalle van die aard kan nie op openbare paaie geduld word nie.
In die nuus Limpopo Louis Trichardt padwoede
Skokkend maar absoluut te verwagte. Dit is nou hulle land. Innige simpatie aan familie en vriende.
Hier is n duidelike bewys dat die vuurwapen wet op self verdediging nie verander kan word. Want mense moet hulle self kan verdedig.